Sa funtanedda ’e idda

So eo s’umile vena
cudd’umile vena ’ona,
a u’enit sa padrona
a lear’aba pro chena;

Ue lean pro s’altare,
pro su battizzu su tantu;
deo so cuddu piantu
de sa terra e de su mare.

Ispigio in sa cara mia
de sos bezzos sa tristura,
bido de sa gioventura
cudda potente allegria.

De su sole s’isplendore
e sa lugh’e sas istellas,
de isposas caras bellas
de fiudas su dolore.

Tottu fisso in custa mia
vena lùghida isplendente;
deo so de su presente
cudd’ardente fantasia.

No amento su passadu
e de cras narrer non poto;
ma s’ora chi passat noto
cun su signu dilicadu

Chi falat dai sa cona
cun lughidesa serena.
So eo s’umile vena,
cudd’umile vena ’ona.